<classify> KATA ya Mauno na ya Busi katika Halmashauri ya Kondoa Vijijini katika Mkoa wa Dodoma, zimevunja rekodi kwa kutumia vizuri fedha zilizotolewa na serikali kwa ajili ya kukarabati na kujenga miundombinu ya vituo vya afya na kubaki na bakaa ya zaidi ya Sh milioni 80.Akizungumza na watumishi wa halmashauri ya Mji na Kondoa Vijijini, Mkuu wa Mkoa wa Dodoma, Dk Binilith Mahenge alipongeza kata hizo kwa kujenga na kukabarati miundombinu yake na kubaki na fedha.Kata hizo zimejenga majengo matano likiwemo la wagonjwa wa nje, wodi ya wazazi, mochari, nyumba ya daktari na maabara.Kata ya Mauno imekamilisha majengo na kubaki na Sh milioni 53.8 ambazo zitatumika kwa ajili ya kujenga majengo mengine.Akisoma risala mbele ya Dk. Mahenge, Mtendaji wa Kata ya Mauno, Emmanuel Sokoi amesema, Kamati ya Ujenzi wa Kituo cha Afya ilikuwa mstari wa mbele katika kuhakikisha mkandarasi anajenga kwa kiwango bora na kutumia fedha vizuri na ndio maana zimebaki kiasi hicho.Kata ya Busi nayo imebakiza Sh milioni 27.6 ambazo watazitumia katika kujengea veranda na kukarabati kichomea taka.Dk Mahenge pamoja na kusifia kazi nzuri alimtaka Mganga Mkuu wa Wilaya ya Kondoa Vijijini, Zulkanaun Ikasi kuandika taarifa ya namna kata hizo zilivyofaulu kutumia fedha na kuzibakisha ili kuitumia taarifa hiyo kwa ajili ya kuelimisha kata nyingine.Amesema, vituo hivyo vimevunja rekodi kuliko vituo vingine alivyotembelea katika halmashauri ya wilaya ya Mpwapwa, Kongwa na Kondoa. Kituo cha Mauno ni cha mfano kutokana na kujengwa kwa ubora na majengo yake kujengwa vizuri na fedha kubaki.Kituo cha Mauno ni kituo cha mfano kimejengwa vizuri na hivyo kimezitendea haki fedha za umma, alisema Dk Mahenge huku akitabasamu.  <topic>: KITAIFA 